(Ministru kabineta

2012.gada

rīkojums Nr.       )

**Koncepcijas**

**par kompetenču sadalījumu starp institūcijām jūras telpiskajā plānošanā kopsavilkums**

1. **Risināmā jautājuma būtība**

Latvijā, tāpat kā citur Eiropā un pasaulē, aizvien pieaugošā interese par saimniecisko darbību jūrā rada konkurenci un arī starpnozaru konfliktus. Interešu konflikti saskatāmi starp tādām nozarēm kā, piemēram, vēja parku būvniecība un zvejniecība, ostu attīstība un vides aizsardzība. Lai nodrošinātu jūras telpas racionālu izmantošanu un ekosistēmu saglabāšanu, nepieciešams vienots instruments, kas kompleksi izvērtētu sociālos, ekonomiskos un vides jautājumus, risinātu konfliktsituācijas, atļautu vai aizliegtu noteiktas darbības jūrā. Galvenais šāds instruments ir jūras telpiskā plānošana.

Tā kā normatīvajos aktos nav noteikts mehānisms nozaru interešu konfliktu risināšanai un katra privātā sektora iniciatīva katrā gadījumā tiek skatīta atsevišķi, nereti biznesa īstermiņa intereses var tikt pretstatītas racionāliem telpiskās plānošanas apsvērumiem. Ar jūras izmantošanu saistītos jautājumus Latvijā pārrauga vairākas nozaru ministrijas, nenodrošinot vienotu redzējumu ilgtermiņā.

Normatīvajos aktos šobrīd nav noteikta jūras plānojuma (turpmāk – plānojums) izstrādes kārtība, iesaistāmās institūcijas un to atbildība. Atsevišķām jomām, piemēram, būvniecībai jūrā, nav noteiktas atbildīgo institūciju kompetences un nav spēkā esoša normatīvā regulējuma.

Plānojums izstrādājams nacionālā līmenī visai Latvijas jurisdikcijā esošajai jūras telpai un ar to saistītajai funkcionālai zonai uz sauszemes. Tā uzsākšana ir paredzēta līdz 2014.gada 1.janvārim, un to apstiprina Ministru kabinets. Plānojuma saistošā daļa ir atļautās izmantošanas zonējums un noteikumi, kas nosaka izmantošanas kārtību, atļāvumus, ierobežojumus un prioritātes.

Institūcijas plānojuma izstrādē piedalās dažādi – sniedzot datus un informāciju, saskaņojot plānojumu, piedaloties koordinācijas padomes darbā un sniedzot atzinumus. Konkrētas darbības, kuras plānots īstenot teritoriālajā jūrā vai kuras paredz tiešu funkcionālu ietekmi pašvaldības teritorijā, ir saskaņojamas ar attiecīgo pašvaldību.

1. **Risinājuma varianti**

Koncepcija piedāvā divus risinājuma variantus jūras telpiskās plānošanas ieviešanai Latvijā.

**Pirmais risinājuma variants – plānojumu izstrādā Vides aizsardzības un reģionālās attīstības ministrija iepirkuma veidā**

Plānojuma izstrādi organizē Vides aizsardzības un reģionālās attīstības ministrija (turpmāk – ministrija), sagatavojot normatīvo regulējumu par jūras plānošanas kārtību, kā arī vadot plānojuma izstrādi un koordinācijas padomes darbu. Plānojums kā produkts tiek iepirkts ārpakalpojuma veidā. Plānojuma grafiskās daļas izstrādi nodrošina valsts akciju sabiedrība "Latvijas Jūras administrācija". Šim mērķim valsts budžetā jāparedz līdzekļi nepieciešamo datu un informācijas iegūšanai (datu apkopošana, analīze, pētījumi), plānojuma sagatavošanai, grafiskās daļas izstrādei, sabiedrības līdzdalības nodrošināšanai un stratēģiskā ietekmes uz vidi novērtējuma sagatavošanai.

Ministrija virza plānojumu apstiprināšanai Ministru kabinetā. Plānojuma īstenošanu pārraudzīs ministrija sadarbībā ar koordinācijas padomi, tomēr plānojuma saturiskās pārraudzības nodrošināšanai nepieciešami papildu finanšu resursi ekspertu piesaistei, kuri reizi sešos gados sagatavos pārskatu (progresa ziņojumu) par plānojuma īstenošanu.

### Otrais risinājuma variants – plānojumu izstrādā Latvijas Hidro­ekoloģijas institūts

Plānojuma izstrādi organizē ministrija, sagatavojot normatīvo regulējumu par plānojuma izstrādes kārtību un virzot plānojumu apstiprināšanai Ministru kabinetā, kā arī vadot plānojuma koordinācijas padomes darbu. Plānojuma izstrādi, tai skaitā plānojuma izstrādes darba grupas vadību, sabiedrības līdzdalību un plānojuma pārraudzību nodrošina Latvijas Hidroekoloģijas institūts (turpmāk – institūts).

Institūts pēta ar Baltijas jūras vidi un ekoloģiju saistītās problēmas, regulāri veic jūras vides monitoringu, jūras vides stāvokļa sākotnējo novērtējumu, definē labu jūras vides stāvokli, nosaka jūras vides mērķus un ar tiem saistītos rādītājus, kā arī izstrādā jūras vides monitoringa programmu.

Koncepcijas otrajā risinājuma variantā paredzēts nodrošināt institūtu ar vismaz divām no valsts budžeta finansētām darba vietām plānojuma izstrādes laikā un vienu – pēc plānojuma apstiprināšanas. Šim mērķim pēc 2016.gada jāparedz līdzekļi valsts budžetā institūta jaunas pastāvīgās funkcijas – plānojuma pārraudzība – nodrošināšanai.

Plānojuma grafisko materiālu sagatavo un noformē valsts akciju sabiedrība "Latvijas Jūras administrācija" atbilstoši institūta norādījumiem. Šim mērķim jāparedz risinājums – sadarbības līgums informācijas apmaiņai starp valsts akciju sabiedrību "Latvijas Jūras administrācija" un institūtu, kā arī finanšu resursi plānojuma grafiskās daļas izstrādei.

Jūras plānošanai nepieciešamo pētījumu finansēšana paredzēta institūta budžeta ietvaros, kā arī piesaistot ārvalstu finanšu palīdzības līdzekļus. Plānojuma apraksta un grafiskā materiāla izstrāde, stratēģiskā ietekmes uz vidi novērtējuma sagatavošana, darba grupu organizācija, sabiedriskās apspriešanas pasākumi veicami par valsts budžeta līdzekļiem.

Ministrija uzskata, ka efektīvākais ir otrais risinājuma variants, jo plānojumu sagatavo institūts – zinātniska institūcija, kas strādā jūras ekoloģijas pētniecības jomā un var nodrošināt korektu jūras vides datu interpretāciju un sasaisti ar vides un plānošanas aspektiem. Papildus tiks stiprināta esošā institucionālā kapacitāte, lai nodrošinātu jūras telpiskās plānošanas īstenošanu Latvijā.

Koncepcijas risinājuma varianti pašvaldību budžetus neietekmē.

Vides aizsardzības un

reģionālās attīstības ministrs E.Sprūdžs